*Se også: Akershus slott og festning*

Akershus amt i 1875; nesten hele det moderne Oslo var en del av Aker kommune og Akershus amt, unntatt et lite område i sentrum som var skilt ut fra amtet i 1842 på grunn av sin status som hovedstad, men som fortsatt var del av Akershus stiftamt
Akershus fylkeskommunes kontorer i Oslo, som var Akershus' administrasjonssenter siden middelalderen. Foto: Brage Aronsen. 
**Akershus** (fra norrønt *akr*, åker, og *hús*, borg eller kastell) er et norsk fylke og geografisk region på Østlandet som har eksistert siden middelalderen i ulike former og med ulike grenser. Akershus har navn etter Akershus festning i Oslo, og har siden middelalderen betegnet ulike provinser i Norge med Oslo som sentrum og hovedby, herunder et hovedlen, et stiftamt, et amt og et fylke. Akershus' administrasjonssenter er Oslo, og fylket inngår i Osloregionen og er i stor grad del av tettstedet Oslo. Akershus er Norges mest folkerike fylke.

Fra middelalderen til 1919 omfattet Akershus hovedlen eller slottslen og senere Akershus stiftamt hele eller nesten hele det moderne Østlandet, og var lenge en av fire riksdeler i Norge. Fra 1682 fikk Akershus i tillegg en snevrere betydning som en sentral provins i Osloregionen da Akershus amt – fra 1919 Akershus fylke – ble etablert som et underamt som bestod av hovedstaden Christiania og de nærmeste omgivelsene. Christiania var del av Akershus (under)amt til 1842 og av Akershus stiftamt til 1919, men bestod bare av en liten del av det moderne Oslo. Fra 1800-tallet måtte Akershus gjentatte ganger avstå territorium til Christiania/Oslo, og Akershus' største og mest sentrale kommune Aker ble i sin helhet overført til Oslo i 1948 mot kommunens vilje; Aker kommune utgjør det meste av den moderne Oslo kommune. Etter 1948 bestod «restfylket» av de historisk mer perifere områdene i Akershus underamt og fylke, inndelt i regionene Asker og Bærum, Romerike og Follo; som følge av overføringen av Aker til Oslo i 1948 manglet Asker og Bærum landgrense til resten av fylket. I 2020 ble Akershus sammenslått til Viken fylke men bestod videre som valgdistrikt og i andre administrative sammenhenger. Akershus fylke ble reetablert 1. januar 2024 og enkelte områder ble da også overført fra nabofylkene til Akershus.

Historie
--------

### Akershus' historie som hovedlen og stiftamt fra middelalderen til 1919

Akershus festning i 1800; festningen lå da i sentrum av både Akershus amt som tilsvarte de sentrale delene av den moderne Osloregionen og Akershus stiftamt som i hovedsak tilsvarte Østlandet
Akershus hovedlen og senere Akershus stiftamt var en riksdel som omfattet det meste av Østlandet og som eksisterte fra middelalderen til 1919. Det var Norges klart største riksdel i hele sin historie.

Akershus har navnet etter etter Akershus festning, og til syvende og sist etter gården Aker i Oslo. Det ble etablert i middelalderen som Akershus hovedlen og ble videreført som Akershus stiftamt fra 1662. Hovedlenet Akershus – et av fire hovedlen eller slottslen i Norge – omfattet det meste av Østlandet, unntatt Øvre Telemark og Båhuslen (som i dag hovedsakelig ligger i Sverige, unntatt mindre deler som ligger i Østfold). Akershus hovedlen bestod i tillegg til Akershus i grensene fra 2019 også av Oslo, Hedmark, Oppland og Buskerud, foruten Idre og Särna fram til den svenske okkupasjonen i 1644, samt Askim, Eidsberg og Trøgstad i Østfold. Fra 1572 var det tradisjon at lensherren i Akershus også var stattholder i Norge.

Fra etableringen i 1662 bestod Akershus stiftamt i tillegg til selve hovedamtet også av Smaalenene amt og Brunla amt som underamt under Akershus stiftamt. I 1679 ble Buskerud, Ringerike og Hallingdal skilt ut som Buskerud underamt under Akershus stiftamt. I 1682 ble Aker og Follo, Nedre Romerike og Øvre Romerike skilt ut som Akershus underamt under Akershus stiftamt; underamtet Akershus fikk først egen amtmann i 1750 og hadde felles amtmann med stiftamtet også i periodene 1763–1810 og 1815–1842. I perioden 1687–1692 var Gudbrandsdalen og Hedemarkens Amt et eget underamt under Akershus stiftamt, men ble deretter innlemmet i hovedamtet. I 1757 ble Oplandenes Amt skilt ut som underamt under Akershus og i 1781 delt i Hedemarken og Christians Amter. I 1760 ble Numedal og Sandsvær og Bragernes overført fra Akershus Stiftamt til Buskerud Amt. I 1768 ble Heggen og Frøland overført fra Akershus stiftamt til Smaalenenes Amt. I 1848 ble Christiania Amt skilt ut som skilt ut som eget underamt, men med felles amtmann med Akershus stiftamt og Akershus underamt. I 1867 blir Hedemarken gjort til stiftamt for Hedemarken og Christians amter, som dermed ikke lenger var underlagt Akershus stiftamt. Ved overgangen fra amt til fylke i 1919 ble institusjonen stiftamt nedlagt.

### Akershus amt og Akershus fylke 1682–2020

Bygdøy og resten av Aker kommune ble overført fra Akershus til Oslo i 1948
Akershus fikk fra 1682 også en snevrere betydning da underamtet Akershus amt ble etablert i de mest sentrale delene av Akershus stiftamt, og bestående av Christiania, Aker, Asker og Bærum samt distriktene Romerike og Follo. Dette tilsvarte de sentrale delene av den moderne Osloregionen. Ved overgangen til fylker ble Akershus (under)amt videreført som Akershus fylke.

Fra etableringen av fylker har Oslo og Akershus hatt felles fylkesmann, og embetet anses som en etterfølger etter det tidligere embetet som stiftamtmann i Akershus. Ved etableringen i 1919 var Akershus fylke større da det også omfattet Aker kommune, som var Akershus' klart største og mest sentrale kommune. Aker måtte flere ganger avstå territorium til Christiania og Oslo. Oslo, som da betegnet Gamlebyen, lå i Aker til 1859/78, da Oslo ble innlemmet i Christiania. I 1948 ble hele Aker overført til Oslo. Sammenslåingen skjedde mot Aker kommunes vilje og var svært upopulær i Aker. 96 % av det moderne Oslos areal lå før 1948 i Aker kommune og Akershus fylke.

Fra 1948 til 2020 bestod Akershus fylke av regionene Asker og Bærum, Romerike og Follo, som historisk utgjorde periferien i underamtet. Dette fylket var et «restfylke» som var en videreføring av underamtet med samme navn, men uten de historisk mest sentrale delene av amtet/fylket (dvs. det moderne Oslo).

### Viken

Stortinget vedtok etter forslag fra Høyre i 2017 å slå sammen fylkene Akershus, Buskerud og Østfold til Viken fylke fra 1. januar 2020. Det politiske flertallet i de tre fylkene, bestående av Arbeiderpartiet, Senterpartiet, MDG og SV, la frem sin styringsplattform 1. oktober 2019. I plattformen er det oppnådd enighet om at det politiske hovedmålet for Viken fylke er å arbeide for å oppløse Viken i 2021. Det ble vedtatt at Viken skulle ha sete i Oslo i påvente av at det oppløses, og at det derfor ikke skal investeres penger i å etablere et eget fylkesbygg eller annen infrastruktur for Viken. En tidligere innkjøpt eiendom i Sandvika skulle derfor ikke tas i bruk. I styringsplattformen ble det oppnådd enighet om å gjenopprette fylkene Akershus, Østfold og Buskerud i 2021.

Akershus, Buskerud og Østfold ble sammenslått til Viken fylke fra 1. januar 2020. Sammenslåingen var upopulær i Akershus og fylkesrådet og majoriteten i fylkestinget i Viken vedtok høsten 2019 å arbeide for å nedlegge Viken og gjenopprette Akershus og de andre fylkene. I stortingsvalget 2021 fikk partiene som vil nedlegge Viken flertall og fylkesrådet startet prosessen som tar sikte på oppløsning av Viken og gjenopprettelse av Akershus. I regjeringsplattformen som ble lagt frem i oktober 2021 ble det bestemt at regjeringen skulle iverksette en prosess for å gjenopprette Akershus basert på en søknad fra Viken fylkesting og at det tas sikte på et stortingsvedtak om dette innen 1. juli 2022. 23. februar 2022 vedtok Viken fylkesting å sende søknad til Stortinget om oppløsning av Viken og gjenopprettelse av Akershus. Stortinget vedtok å oppløse Viken og gjenopprette Akershus 14. juni 2022.

### Akershus valgdistrikt 1814–

Akershus har siden det første valget i Norge i 1814 utgjort et valgdistrikt. I 2020 ble grensene for Akershus valgdistrikt noe justert, ved at Hurum, Lunner, Rømskog og Røyken ble overført til Akershus.

### Gjenopprettelse av Akershus fylke

23. februar 2022 vedtok Viken fylkesting å sende søknad til Stortinget om oppløsning av Viken og gjenopprettelse av Akershus. Stortinget vedtok å oppløse Viken og gjenopprette Akershus 14. juni 2022. Viken ble oppløst, og fylkene Akershus, Buskerud og Østfold ble gjenopprettet fra og med 1. januar 2024. Akershus beholder det gamle fylkesvåpenet.

Geografi
--------

Elvedeltaet i Øyeren
*Se også: Østlandet*
I geografisk forstand kan Akershus deles i et «stort» og et «lite» Akershus. Det «store» Akershus er den riksdelen som utgjorde Akershus len og Akershus stiftamt fra middelalderen til 1919, med utgangspunkt i Akershus festning, og som omtrent tilsvarte Østlandet. Dette er den eldste definisjonen av Akershus.

Det «lille» Akershus er det underamtet og senere fylket i Osloregionen som fra 1682 omfattet det moderne Oslo og Akershus (i grensene fra 1948). Fra gammelt av var det «lille» Akershus inndelt i distriktene Aker (bestående av hele det moderne Oslo, Bærum og Asker før 2020), Follo og Romerike. Romerike er ofte inndelt i Nedre og Øvre Romerike. Indre Akershus betegner en del av Romerike. Christiania var del av både underamtet og stiftamtet Akershus, men ble skilt ut fra underamtet i 1842 med et veldig lite territorium (rundt 1–2 % av dagens kommune). I 1948 ble også Akershus' største og mest sentrale kommune Aker overført til Oslo. Først i 1948 oppstod dermed en administrativ definisjon av Akershus uten det moderne Oslo.

Akershus amt og fylke, det «lille» Akershus, er en mangfoldig region med både landbruk, bybebyggelse, industri, motorveier og bygdeveier, forskningsparker og eldgamle kulturminner. I 2019 bodde åtte av ti innbyggere i tettbygde områder, men allikevel var Akershus landets største kornfylke. 

**Kommuner:** Det er 21 kommuner i fylket.  

**Fjell:** Høyeste topp er Fjellsjøkampen i Hurdal, 812 meter over havet. Senderstasjon for digitalt bakkenett på Mistberget.   

**Berggrunn:** Rombeporfyr var valgt til fylkesstein og er svært utbredt i fylket.  

**Innsjøer:** Nærmere 3000 innsjøer og tjern utgjør et samlet areal på 430,9 km². Øyeren og Hurdalssjøen er største innsjøer. Sørenden av Mjøsa og Randsfjorden ligger i Akershus.  

**Vassdrag:** De viktigste er Vorma-, Glomma-, Drammen-, Halden- og Øyernvassdragene.  

**Store elver:** Nitelva, Leira, Rømua, Andelva, Årungselva, Gjersjøelva, Hølenselva, Randselva, Sandvikselva og Askerelva.  

**Øyer:** Aspond, Bjerkøya, Borøya, Brønnøya, Danmark, Grimsøya, Gåsøya, Husbergøya, Høyerholmen, Håøya, Ildjernet, Kalvøya, Langøyene, Langåra, Lågøya, Nesøya, Ostøya, Steilene, Søndre Langåra og Vassholmene.

**Viktige næringer:** Mange jobber innen varehandel, transport, hotell- og restaurantbransjen, kommunikasjonsteknologi, samt forskning og utdanning. Jordbruk er en viktig næringsgren.

Kirkelig tilhørighet
--------------------

Høvik kirke Foto: Hans A. Rosbach 
Akershus ligger siden middelalderen i Oslo bispedømme. Ved delingen av Oslo bispedømme i 1969 ble Asker og Bærum videreført som del av det reduserte Oslo bispedømme, sammen med Oslo, mens de øvrige prestegjeldene ble overført til det nye Borg bispedømme.

Statlig administrasjon
----------------------

*Statsforvalteren i Oslo og Viken* er statens representant i Akershus fylke, og Akershus deler dermed statlig administrasjon med fylkene Buskerud, Oslo og Østfold. Statsforvalterembetet ledes av en statsforvalter som utnevnes av Kongen i statsråd.

Helsevesen
----------

En rekke sykehus ligger i Akershus, deriblant to universitetssykehus tilknyttet Universitetet i Oslo: Akershus universitetssykehus i Lørenskog utenfor Oslo og spesialistsykehuset Sunnaas sykehus på Nesodden. Fylket har også en rekke lokalsykehus, blant annet Bærum sykehus og Ski sykehus.

Kommuner
--------

Fra 1. januar 2024 er Akershus fylke inndelt i 21 kommuner:

| Nr | Kart | Navn | Adm.senter | Folketall(1.1.2024) | Flatemålkm² | Målform | Distrikt |
| --- | --- | --- | --- | --- | --- | --- | --- |
| **3201** | Bærum kommuneBærum kommune | Bærum  Bærum | Sandvika | 130 921 | 192,32 | Bokmål | Vestområdet i Akershus |
| **3203** | Asker kommuneAsker kommune | Asker  Asker | Asker | 98 815 | 376,62 | Bokmål | Vestområdet i Akershus |
| **3205** | Lillestrøm kommuneLillestrøm kommune | Lillestrøm  Lillestrøm | Lillestrøm | 94 201 | 456,61 | Bokmål | Nedre Romerike |
| **3207** | Nordre Follo kommuneNordre Follo kommune | Nordre Follo  Nordre Follo | Ski | 63 560 | 203,00 | Bokmål | Follo |
| **3209** | Ullensaker kommuneUllensaker kommune | Ullensaker  Ullensaker | Jessheim | 43 814 | 252,46 | Bokmål | Øvre Romerike |
| 3212 | Nesodden kommuneNesodden kommune | Nesodden  Nesodden | Nesoddtangen | 20 521 | 61,48 | Bokmål | Follo |
| 3214 | Frogn kommuneFrogn kommune | Frogn  Frogn | Drøbak | 16 244 | 85,66 | Bokmål | Follo |
| 3216 | Vestby kommuneVestby kommune | Vestby  Vestby | Vestby | 19 493 | 133,93 | Bokmål | Follo |
| 3218 | Ås kommuneÅs kommune | Ås (kommune)  Ås | Ås | 22 005 | 103,12 | Nøytral | Follo |
| 3220 | Enebakk kommuneEnebakk kommune | Enebakk  Enebakk | Kirkebygda | 11 482 | 232,58 | Bokmål | Follo |
| 3222 | Lørenskog kommuneLørenskog kommune | Lørenskog  Lørenskog | Solheim | 48 188 | 70,53 | Nøytral | Nedre Romerike |
| 3224 | Rælingen kommuneRælingen kommune | Rælingen  Rælingen | Fjerdingby | 20 099 | 71,68 | Nøytral | Nedre Romerike |
| 3226 | Aurskog-Høland kommuneAurskog-Høland kommune | Aurskog-Høland  Aurskog-Høland | Bjørkelangen | 18 058 | 1 144,80 | Bokmål | Nedre Romerike |
| 3228 | Nes kommuneNes kommune | Nes (Akershus)  Nes | Årnes | 24 645 | 637,36 | Bokmål | Øvre Romerike |
| 3230 | Gjerdrum kommuneGjerdrum kommune | Gjerdrum  Gjerdrum | Ask | 7 398 | 83,19 | Bokmål | Øvre Romerike |
| 3232 | Nittedal kommuneNittedal kommune | Nittedal  Nittedal | Rotnes | 25 882 | 186,22 | Bokmål | Nedre Romerike |
| 3234 | Lunner kommuneLunner kommune | Lunner  Lunner | Roa | 9 357 | 291,89 | Bokmål | Hadeland |
| 3236 | Jevnaker kommuneJevnaker kommune | Jevnaker  Jevnaker | Nesbakken | 7 037 | 225,74 | Bokmål | Hadeland |
| 3238 | Nannestad kommuneNannestad kommune | Nannestad  Nannestad | Teigebyen | 16 126 | 340,98 | Bokmål | Øvre Romerike |
| 3240 | Eidsvoll kommuneEidsvoll kommune | Eidsvoll  Eidsvoll | Eidsvoll | 27 916 | 456,50 | Bokmål | Øvre Romerike |
| 3242 | Hurdal kommuneHurdal kommune | Hurdal  Hurdal | Torget | 3 041 | 284,95 | Bokmål | Øvre Romerike |
|
| 32 | AkershusAkershus | Akershus  Akershus | Oslo | 728 803 | 5 891,73 | Nøytral | Østlandet |

Tettsteder i Akershus
---------------------

Utdypende artikkel: Tettsteder i Viken

Akershus har 43 tettsteder med mer enn 1 000 innbyggere, i tillegg til de om lag 20 "tettstedene" som demografisk inngår i tettstedet Oslo. Tettstedet Oslo omfatter blant annet Sandvika, Høvik, Bekkestua, Bærums Verk og øvrige Bærum-tettsteder, Asker, Vollen, Heggedal og øvrige Asker-tettsteder, Røyken, Lillestrøm, Gjelleråsen, Slattum, Strømmen, Lørenskog, Fjerdingby, Rælingen, Nittedal, Kolbotn, Oppegård og Langhus. Det er ytterligere 7 tettsteder med mer enn 700 innbyggere, samt 22 mindre tettsteder med over 200 innbyggere.

I Regional plan for areal og transport i Oslo og Akershus er følgende 6 sentrumskjerner i Akershus definert som regionale byer: 

| Regional by | Kommune(r) | Folketall1.jan 2023 | Reisetid til Oslo S (tog) |
| --- | --- | --- | --- |
| Sandvika | Bærum | 128 519**\*** | 16 min |
| Asker | Asker | 71 355**\*** | 22 min |
| Lillestrøm | Lillestrøm | 61 459**\*** | 10 min |
| Jessheim | Ullensaker | 23 918 | 39 min |
| Ski | Nordre Follo, Ås | 21 434 | 12 min |
| Ås | Ås | 10 962 | 19 min |

**\***Andel av tettstedet Oslos befolkning innenfor regionbyens kommunegrenser.

Administrative inndelinger
--------------------------

Kart over de historiske distriktene i Akershus.
### Næringsregioner

Akershus består av næringsregionene Akershus Vest, Follo, Hadeland, Nedre Romerike og Øvre Romerike.

### Regionråd

* **Asker og Bærum regionråd:** Asker, Bærum.
* **Follo regionråd:** Enebakk, Frogn, Nesodden, Nordre Follo, Vestby, Ås.
* **Gardermoregionen regionråd:** Eidsvoll, Gjerdrum, Hurdal, Nannestad, Nes, Ullensaker.
* **Hadeland regionråd:** Lunner, samt Gran i Innlandet.
* **Nedre Romerike regionråd:** Aurskog-Høland, Lillestrøm, Lørenskog, Nittedal, Rælingen.
* **Ringerike regionråd:** Jevnaker, samt flere kommuner i Buskerud.

### Prostier

* **Asker prosti:** Asker. Hører under Oslo bispedømme.
* **Bærum prosti:** Bærum. Hører under Oslo bispedømme.
* **Hadeland og Land prosti:** Lunner, samt flere kommuner i Innlandet. Hører under Hamar bispedømme.
* **Nedre Romerike prosti:** Lillestrøm, Lørenskog, Nittedal, Rælingen. Hører under Borg bispedømme.
* **Nordre Follo prosti:** Enebakk, Nordre Follo. Hører under Borg bispedømme.
* **Ringerike prosti:** Jevnaker, samt Hole og Ringerike kommuner i Buskerud. Hører under Tunsberg bispedømme.
* **Søndre Follo prosti:** Frogn, Nesodden, Vestby, Ås. Hører under Borg bispedømme.
* **Østre Borgesyssel prosti:** Aurskog-Høland, samt flere kommuner i Østfold. Hører under Borg bispedømme.
* **Øvre Romerike prosti:** Eidsvoll, Gjerdrum, Hurdal, Nannestad, Nes, Ullensaker. Hører under Borg bispedømme.

### Tingretter

* **Ringerike, Asker og Bærum tingrett****:** Asker, Bærum, Jevnaker, Lunner. Dessuten Hole og Ringerike kommuner i Buskerud. Hører under Borgarting lagdømme.
* **Follo og Nordre Østfold tingrett****:** Enebakk, Frogn, Nesodden, Nordre Follo, Vestby, Ås. Dessuten flere kommuner i Østfold. Hører under Eidsivating lagdømme.
* **Romerike og Glåmdal tingrett:** Aurskog-Høland, Eidsvoll, Enebakk, Gjerdrum, Hurdal, Lillestrøm, Lørenskog, Nannestad, Nes, Nittedal, Rælingen, Ullensaker. Dessuten flere kommuner i Innlandet. Hører under Eidsivating lagdømme.

### Politidistrikter

* **Oslo politidistrikt****:** Asker, Bærum, samt Oslo kommune.
* **Innlandet politidistrikt:** Lunner, samt flere kommuner i Innlandet.
* **Sør-Øst politidistrikt:** Jevnaker, samt flere kommuner i Buskerud, Telemark og Vestfold.
* **Øst politidistrikt:** Øvrige kommuner i Akershus.

### Helsedistrikter, under Helse Sør-Øst

* **Akershus universitetssykehus:** Romerike, Follo unntatt Vestby.
* **Vestre Viken:** Asker, Bærum, Jevnaker.
* **Sykehuset Innlandet:** Lunner.
* **Sykehuset Østfold:** Vestby.

### Tidligere fogderier

* **Aker og Follo fogderi:** Aker (dagens Oslo), Asker, Bærum, Frogn, Nesodden, Oppegård, Ski, Vestby, Ås.
* **Buskeruds fogderi:** Hurum, Røyken. Dessuten flere kommuner i dagens Buskerud fylke.
* **Hadeland, Land og Valders fogderi:** Jevnaker, Lunner. Dessuten flere kommuner i dagens Innlandet fylke.
* **Nedre Romerike fogderi:** Aurskog-Høland, Enebakk, Fet, Lørenskog, Nittedal, Rælingen, Skedsmo, Sørum.
* **Rakkestad fogderi:** Rømskog. Dessuten flere kommuner i dagens Østfold fylke.
* **Øvre Romerike fogderi:** Eidsvoll, Gjerdrum, Hurdal, Nannestad, Nes, Ullensaker.

Politikk
--------

### Fylkestinget 2024–2027

Viken fylkesting vedtok 22. juni 2022 at fremtidige Akershus fylke skal ha et parlamentarisk styresett. Fylkestinget består av 51 representanter som ble valgt under fylkestingsvalget i Akershus i september 2023.

Anette Solli (H) er fylkesrådsleder, Thomas Sjøvold (H) er fylkesordfører og Liv Thon Gustavsen (FrP) er fylkesvaraordfører.

Fylkesrådet består av:

* Fylkesrådsleder Anette Solli (H)
* Fylkesråd for finans og organisasjon samt fylkesrådsnestleder Tom Staahle (Frp)
* Fylkesråd for kultur, tannhelse og frivillighet Ole-Jacob Johansen (Frp)
* Fylkesråd for opplæring og kompetanse Lise Hagen Rebbestad (H)
* Fylkesråd for plan, kulturminnevern, klima og miljø Solveig Schytz (V)
* Fylkesråd for næring, idrett, mangfold og folkehelse Ida Lindtveit Røse (Krf)
* Fylkesråd for samferdsel Håkon Snortheim (H)

| Parti: | Representanter: |
| --- | --- |
| Høyre | 19 |
| Arbeiderpartiet | 10 |
| Fremskrittspartiet | 6 |
| Sosialistisk Venstreparti | 3 |
| Venstre | 3 |
| Miljøpartiet De Grønne | 3 |
| Rødt | 2 |
| Senterpartiet | 2 |
| Industri- og Næringspartiet | 1 |
| Kristelig Folkeparti | 1 |
| Pensjonistpartiet | 1 |
|

### Fylkestinget 2015–2019

Fylkeskommunen ble styrt etter formannskapsmodellen. Fylkestinget hadde ved avviklingen 43 representanter.  

Anette Solli (H) er fylkesordfører og Lars Salvesen (KrF) er fylkesvaraordfører.

| Parti: | Representanter: |
| --- | --- |
| Høyre | 14 |
| Arbeiderpartiet | 14 |
| Fremskrittspartiet | 5 |
| Venstre | 3 |
| Miljøpartiet De Grønne | 3 |
| Senterpartiet | 2 |
| Kristelig Folkeparti | 1 |
| Sosialistisk Venstreparti | 1 |
|

### Fylkestinget 2011–2015

Anette Solli (H) er fylkesordfører og Lars Salvesen (KrF) er fylkesvaraordfører.

| Parti: | Representanter: |
| --- | --- |
| Høyre | 17 |
| Arbeiderpartiet | 14 |
| Fremskrittspartiet | 5 |
| Venstre | 3 |
| Sosialistisk Venstreparti | 2 |
| Kristelig Folkeparti | 1 |
| Senterpartiet | 1 |
|

### Stortingsrepresentanter

Akershus har nitten stortingsrepresentanter i perioden 2021–2025:

| # | Representant | Født | Bosted | Parti | Periode | Komité | Merknader |
| --- | --- | --- | --- | --- | --- | --- | --- |
| 1 | Jan Tore Sanner | 1965 | Bærum | H | 9. | Utdannings- og forskningskomiteen |  |
| 2 | Anniken Huitfeldt | 1969 | Ullensaker | Ap | 5. |  | Utenriksminister. Ragnhild Male Hartviksen møter som vara. |
| 5 | Hans Andreas Limi | 1960 | Bærum | Frp | 3. | Finanskomitéen |  |
| 3 | Tone W. Trøen | 1966 | Eidsvoll | H | 3. | Helse- og omsorgskomiteen |  |
| 4 | Sverre Myrli | 1971 | Lillestrøm | Ap | 6. | Næringskomiteen |  |
| 10 | Kirsti Bergstø | 1981 |  | SV | 1. | Arbeids- og sosialkomiteen |  |
| 11 | Anne Kristine Linnestad | 1961 | Nordre Follo | H | 1. | Kommunal- og forvaltningskomiteen |  |
| 13 | Himanshu Gulati | 1988 | Lillestrøm | Frp | 2. | Utdannings- og forskningskomiteen |  |
| 9 | Abid Raja | 1975 | Oslo | V | 3. | Utdannings- og forskningskomiteen |  |
| 7 | Henrik Asheim | 1983 | Bærum | H | 3. | Arbeids- og sosialkomiteen |  |
| 6 | Sigbjørn Gjelsvik | 1974 | Lillestrøm | Sp | 2. | Kommunalminister | Kari Mette Prestrud møter som vara. |
| 14 | Une Bastholm | 1986 |  | MDG | 1. | Energi- og miljøkomiteen |  |
| 12 | Åsmund Aukrust | 1985 | Bærum | Ap | 3. | Utenriks- og forsvarskomiteen |  |
| 15 | Turid Kristensen | 1966 | Lørenskog | H | 2. | Familie- og kulturkomiteen |  |
| 16 | Else Marie Rødby | 1962 | Lørenskog | Sp | 1. | Justiskomiteen |  |
| 8 | Tuva Moflag | 1979 | Nordre Follo | Ap | 2. | Arbeids- og sosialkomiteen |  |
| 17 | Mani Hussaini | 1987 | Ullensaker | Ap | 1. | Energi- og miljøkomiteen |  |
| 18 | Marie Sneve Martinussen | 1985 |  | R | 1. | Finanskomiteen |  |
| 19 | Hårek Elvenes | 1959 | Bærum | H | 3. | Utenriks- og forsvarskomiteen |  |

**Historisk representasjon på Stortinget fra Akershus siden 1973:**

| Parti | 1973 | 1977 | 1981 | 1985 | 1989 | 1993 | 1997 | 2001 | 2005 | 2009 | 2013 | 2017 | 2021 |
| --- | --- | --- | --- | --- | --- | --- | --- | --- | --- | --- | --- | --- | --- |
| Sosialistisk Venstreparti | 1 | 0 | 0 | 1 | 2 | 1 | 1 | 2 | 1 | 1 | 1 | 1 | 1 |
| Arbeiderpartiet | 3 | 4 | 4 | 5 | 4 | 5 | 5 | 3 | 5 | 5 | 5 | 5 | 5 |
| Senterpartiet | 1 | 1 | 0 | 1 | 1 | 1 | 1 | 1 | 1 | 0 | 0 | 1 | 2 |
| Venstre | 0 | 0 | 0 | 0 | 0 | 0 | 1 | 0 | 1 | 1 | 1 | 1 | 1 |
| Kristelig Folkeparti | 1 | 1 | 0 | 0 | 0 | 1 | 1 | 1 | 0 | 1 | 0 | 0 | 0 |
| Høyre | 3 | 4 | 5 | 5 | 5 | 4 | 3 | 5 | 4 | 4 | 7 | 6 | 6 |
| Fremskrittspartiet | 1 | 0 | 1 | 0 | 3 | 2 | 2 | 3 | 4 | 4 | 3 | 3 | 2 |
| Miljøpartiet De Grønne | 0 | 0 | 0 | 0 | 0 | 0 | 0 | 0 | 0 | 0 | 0 | 0 | 1 |
| Rødt | 0 | 0 | 0 | 0 | 0 | 0 | 0 | 0 | 0 | 0 | 0 | 0 | 1 |
|
| **Akershus** | 10 | 10 | 10 | 12 | 15 | 14 | 14 | 15 | 16 | 16 | 17 | 17 | 19 |
|

### Partioppslutning

**Historisk prosentvis partioppslutning ved stortingsvalg i Akershus siden 1973:**

Fet skrift markerer blokkene (Venstresiden Ap+SV. Sentrum KrF+V+Sp. Høyresiden H+Frp). M = Antall mandater innvalgt på Stortinget.

| Valgår | Ap | SV | Sum | M | KrF | V | Sp | Sum | M | H | Frp | Sum | M |
| --- | --- | --- | --- | --- | --- | --- | --- | --- | --- | --- | --- | --- | --- |
| 1973 | 33,3 | 11,9 | **45,2** | 4 | 7,0 | 2,7 | 8,2 | **17,9** | 2 | 23,9 | 6,9 | **30,8** | 4 |
| 1977 | 40,3 | 4,6 | **44,9** | 4 | 6,7 | 3,1 | 6,4 | **16,2** | 2 | 34,7 | 2,2 | **36,9** | 4 |
| 1981 | 33,1 | 5,5 | **38,6** | 4 | 4,8 | 3,4 | 4,9 | **13,1** | 0 | 40,0 | 6,0 | **46,0** | 6 |
| 1985 | 34,6 | 5,7 | **40,3** | 6 | 4,0 | 2,8 | 4,9 | **11,7** | 1 | 41,3 | 5,2 | **46,5** | 5 |
| 1989 | 30,7 | 10,0 | **40,7** | 6 | 4,3 | 2,9 | 4,6 | **11,8** | 1 | 30,8 | 15,1 | **45,9** | 8 |
| 1993 | 37,8 | 6,6 | **44,4** | 6 | 4,2 | 3,5 | 10,6 | **18,3** | 2 | 26,6 | 7,7 | **34,3** | 6 |
| 1997 | 34,8 | 5,7 | **40,5** | 6 | 9,2 | 4,0 | 4,6 | **17,8** | 3 | 21,8 | 17,4 | **39,2** | 5 |
| 2001 | 23,6 | 12,3 | **35,9** | 5 | 7,9 | 4,0 | 3,2 | **15,1** | 2 | 31,7 | 14,4 | **46,1** | 8 |
| 2005 | 30,5 | 7,9 | **38,4** | 6 | 3,9 | 7,6 | 3,9 | **15,4** | 2 | 20,6 | 23,5 | **44,1** | 8 |
| 2009 | 33,7 | 5,7 | **39,4** | 6 | 3,1 | 4,9 | 3,1 | **11,1** | 2 | 23,1 | 24,4 | **47,5** | 8 |
| 2013 | 28,4 | 3,5 | **31,9** | 6 | 3,2 | 6,3 | 2,5 | **12,0** | 1 | 33,9 | 17,0 | **50,9** | 10 |
| 2017 | 26,3 | 5,3 | **31,6** | 6 | 2,3 | 6,5 | 6,0 | **14,8** | 2 | 31,0 | 15,1 | **46,1** | 9 |
| 2021 | 25,8 | 6,8 | **32,6** | 6 | 2,0 | 6,9 | 8,8 | **17,7** | 3 | 27,4 | 10,5 | **37,9** | 8 |

Statistikk
----------

Befolkningen i Akershus vokser, og mellom 2013–2023 har folketallet økt fra ca. 550 000 til 700 000. Romerike er den delen av Akershus der befolkningsveksten er størst.

Videregående skoler
-------------------

Akershus fylkeskommune har per 1. januar 2024 35 offentlige videregående skoler:

| Skole | Elevtall(1.10.2022) | Kommune | Inntaksregion |
| --- | --- | --- | --- |
| Asker videregående skole | 616 | Asker | Asker og Bærum |
| Bjertnes videregående skole | 678 | Nittedal | Romerike |
| Bjørkelangen videregående skole | 538 | Aurskog-Høland | Romerike |
| Bleiker videregående skole | 598 | Asker | Asker og Bærum |
| Drømtorp videregående skole | 579 | Nordre Follo | Follo |
| Dønski videregående skole | 545 | Bærum | Asker og Bærum |
| Eidsvoll videregående skole | 696 | Eidsvoll | Romerike |
| Eikeli videregående skole | 523 | Bærum | Asker og Bærum |
| Frogn videregående skole | 613 | Frogn | Follo |
| Holmen videregående skole | 86 | Asker | Asker og Bærum |
| Hvam videregående skole | 466 | Nes | Romerike |
| Jessheim videregående skole | 1 412 | Ullensaker | Romerike |
| Kjelle videregående skole | 190 | Aurskog-Høland | Romerike |
| Lillestrøm videregående skole | 850 | Lillestrøm | Romerike |
| Lørenskog videregående skole | 848 | Lørenskog | Romerike |
| Mailand videregående skole | 807 | Lørenskog | Romerike |
| Nadderud videregående skole | 561 | Bærum | Asker og Bærum |
| Nannestad videregående skole | 758 | Nannestad | Romerike |
| Nes videregående skole | 487 | Nes | Romerike |
| Nesbru videregående skole | 856 | Asker | Asker og Bærum |
| Nesodden videregående skole | 462 | Nesodden | Follo |
| Roald Amundsen videregående skole | 407 | Nordre Follo | Follo |
| Rosenvilde videregående skole | 777 | Bærum | Asker og Bærum |
| Rud videregående skole | 747 | Bærum | Asker og Bærum |
| Rælingen videregående skole | 563 | Rælingen | Romerike |
| Røyken videregående skole | 735 | Asker | Asker og Bærum |
| Sandvika videregående skole | 918 | Bærum | Asker og Bærum |
| Skedsmo videregående skole | 1 112 | Lillestrøm | Romerike |
| Ski videregående skole | 700 | Nordre Follo | Follo |
| Stabekk videregående skole | 395 | Bærum | Asker og Bærum |
| Strømmen videregående skole | 661 | Lillestrøm | Romerike |
| Sørumsand videregående skole | 567 | Lillestrøm | Romerike |
| Valler videregående skole | 548 | Bærum | Asker og Bærum |
| Vestby videregående skole | 599 | Vestby | Follo |
| Ås videregående skole | 1 250 | Ås | Follo |

### Inntaksregioner

Akershus har et regionbasert inntakssystem til de offentlige videregående skolene i fylket. Innad i inntaksregionene er det karakterbasert opptak. Elever bosatt i Lunner og Jevnaker har i tillegg rett til å søke om plass ved videregående skoler i kommunene Ringerike i Buskerud og Gran i Innlandet. Elever bosatt i Enebakk har rett til skoleplass i både Romerike og Follo.

* **Asker og Bærum:** Asker, Bærum.
* **Romerike:** Aurskog-Høland, Eidsvoll, Enebakk, Gjerdrum, Hurdal, Jevnaker, Lillestrøm, Lunner, Lørenskog, Nannestad, Nes, Nittedal, Rælingen, Ullensaker.
* **Follo:** Enebakk, Frogn, Nesodden, Nordre Follo, Vestby, Ås.

Kollektivtransport
------------------

Jessheim jernbanestasjon
Kollektivtrafikken i Akershus administreres i hovedsak av selskapet Ruter, og omfatter buss, trikk, t-bane og båt. I tillegg kommer Vys lokaltoglinjer, og Flytoget som stopper ved Asker, Sandvika, Lysaker og Lillestrøm før Gardermoen.

Fornminner
----------

De eldste fornminnene i Akershus i 1948–2020-grensene er fra steinalderboplassen på Stunner i Ski, som er ca. 9500 år gammel. Lenger frem i eldre steinalder er Nøstvetboplassen i Ås, som er ca. 5500 år gammel. Raknehaugen i Ullensaker er Nordens største gravhaug og er ca. 90 meter i diameter og 15 meter høy. Den er datert til 500-tallet.

Se også
-------

* Distrikter i Norge
* Stor-Osloregionen
* Liste over norske storby- og byregioner
* Østlandet
* Follo
* Romerike

Noter
-----

**Type nummerering**
1. ↑  Akershus, Buskerud, Oslo og Østfold fylker har et samordnet statsforvalterembete. Statsforvalterens hovedkontor ligger i Moss, Østfold fylke og dermed utenfor Akershus fylke.
2. ↑  Ved overføringen av hele den resterende Aker kommune til Oslo utgjorde Aker 96% av arealet i dagens Oslo. Hele det moderne Oslo lå også i Aker forstått som en historisk administrativ og kirkelig enhet.
3. ↑  Lunner, Jevnaker, Hurum, Røyken og Rømskog

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «Akershus fylkeskommune». Arkivert fra originalen 18. juni 2018. Besøkt 18. juni 2018.
4. ↑  Monsterfylket Viken vil oppløse seg selv
5. ↑  De 19 gamle fylkene bør beholdes som valgdistrikter til Stortinget. Det mener flertall i valglovutvalg.
6. ↑  «Nytt stortingsflertall – prosess for Viken». Viken. Arkivert fra originalen 4. oktober 2021. Besøkt 15. september 2021.
7. ↑  Slik blir den nye regjeringsplattformen - enige om å oppløse flere fylker
8. ↑  Kan oppløyse Viken innan 1. juli
9. 1 2  Fylkestingsmøte 23. februar 2022
10. 1 2  Viken skal oppløses
11. ↑  Kommunal- og moderniseringsdepartementet (November 2019). «Forskrift om endringer i valgforskriften om valgdistrikter ved stortingsvalg» (PDF). Regjeringen. Besøkt 6. september 2020.
12. ↑  Stortinget vedtok fylkesoppdeling
13. ↑  Stensrud, Kenneth (28. oktober 2022). «Beholder sine gamle fylkesvåpen når fylkene gjenoppstår». Dagsavisen. Besøkt 1. mars 2023.
14. ↑  Statistisk sentralbyrå (1. januar 2024). «Folkemengde og befolkningsendringar 1. januar 2024».
15. ↑  «Regional plan for areal og transport i Oslo og Akershus» (PDF). desember 2015. Arkivert fra originalen (PDF) 27. desember 2023. Besøkt 27. desember 2023.
16. ↑  «Tettsteders befolkning og areal». *SSB*. Besøkt 27. desember 2023.
17. ↑  Andre Strand (23. juni 2022). «Styringsform for de nye fylkeskommunene er vedtatt». Arkivert fra originalen 23. juni 2023. Besøkt 23. juni 2023.
18. ↑  Josefsen, Kristin. «Fylkesrådet - Akershus fylkeskommune». *afk.no*. Besøkt 9. januar 2024.
19. ↑  «Akershus». Stortinget. Besøkt 28. mai 2023.
20. ↑  Statistisk sentralbyrå: Publikasjoner.
21. ↑  «Valgdirektoratet: Valgresultat i 2017 i Akershus». Arkivert fra originalen 28. oktober 2017. Besøkt 28. oktober 2017.
22. ↑  NTB (27. februar 2023). «Rask folketallsvekst på Romerike». *www.kommunal-rapport.no* **(norsk)**. Besøkt 7. januar 2024.
23. ↑  «Elevtall i videregående skole – fylker og skoler». *www.udir.no*. Besøkt 7. januar 2024.
24. ↑  Strand, Andre. «Inntaksordning for Akershus vedtatt i fylkestinget - Akershus fylkeskommune». *afk.no*. Besøkt 7. januar 2024.
25. ↑  Strand, Andre. «Inntaksordning for Akershus vedtatt i fylkestinget - Akershus fylkeskommune». *afk.no*. Besøkt 7. januar 2024.

Eksterne lenke
--------------

* Offisielt nettsted

* (en) Akershus – kategori av bilder, video eller lyd på Commons Rediger på Wikidata

* (en) Akershus – galleri av bilder, video eller lyd på Commons Rediger på Wikidata
* Akershus Kulturnett
* Fylkesmannen i Oslo og Akershus

| * v
* d
* r
Akershus |
| --- |
| Akershus | Asker **·** Aurskog-Høland **·** Bærum **·** Eidsvoll **·** Enebakk **·** Frogn **·** Gjerdrum **·** Hurdal **·** Jevnaker **·** Lillestrøm **·** Lunner **·** Lørenskog **·** Nannestad **·** Nes **·** Nesodden **·** Nittedal **·** Nordre Follo **·** Rælingen **·** Ullensaker **·** Vestby **·** Ås | Norges flagg |

| * v
* d
* r
Norges fylker |
| --- |
| Nåværende | 
* Agder
* Akershus
* Buskerud
* Finnmark
* Innlandet
* Møre og Romsdal
* Nordland
* Oslo
* Rogaland
* Telemark
* Troms
* Trøndelag
* Vestfold
* Vestland
* Østfold

 | Norges flagg |
| Tidligere | 
* Aust-Agder
* Bergen
* Hedmark
* Hordaland
* Nord-Trøndelag
* Oppland
* Sogn og Fjordane
* Sør-Trøndelag
* Troms og Finnmark
* Vest-Agder
* Vestfold og Telemark
* Viken

 |
| 
* **Andre deler av landet:** Svalbard
* Jan Mayen
* **Biland:** Bouvetøya
* Dronning Maud Land
* Peter I Øy

 |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Store Danske Encyklopædi **·** VIAF **·** GND **·** LCCN **·** BNF **·** BNF (data) **·** GeoNames **·** Sentralt stedsnavnregister **·** MusicBrainz
 |